text: Træning erstatter bedøvelse
  12 september 2015 kl. 08.27
  Det kan være farligt at lægge løver og elefanter i bedøvelse, når de skal have tjekket tænder og klippet klør. Derfor træner Givskud Zoo deres dyr, så bedøvelsen bliver overflødig.
  Givskud Zoo inviterer lørdag publikum til at komme helt tæt på træning af de vilde dyr. For de kan faktisk trænes til at være så medgørlige, at dyrepasserne kan undersøge dem. Det sparer dyrene for at blive bedøvet.
  - Ved bedøvelse er der stor risiko for, at dyrene omkommer. Der er en risiko for, at de ikke vågner igen. Men hvis vi træner dem, kan vi undgå at stikke dem med bedøvelsesnåle, fortæller biolog og formidler i Givskud Zoo, Nadia Schilling, til TV SYD.
  Publikum får weekenden over lov til at se og høre om træningen af parkens løver, elefanter, oddere og rovfugle.
  Her kan du høre biolog og formidler i Givskud Zoo, Nadia Schilling, fortælle om, hvorfor det er vigtigt at træne dyrene. (Varighed: 00:45 min.)
  